Diari Oficial de la Generalitat Valenciana


Sumari del DOGV 7497, del 01-04-2015 (2015/2883)

RESOLUCIÓ de 25 de març de 2015, de la Direcció General de Centres i Personal Docent, per la qual es convoca procediment d'adjudicació de llocs de treball en comissió de servicis per a funcionaris del cos de mestres, durant el curs 2015-2016, en centres públics docents no universitaris dependents de la Generalitat i per a mestres en centres públics de formació de persones adultes dependents de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7497

Data del DOGV
:   01-04-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/2883


Data del document
:   25-03-2015

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 25 de març de 2015, de la Direcció General de Centres i Personal Docent, per la qual es convoca procediment d'adjudicació de llocs de treball en comissió de servicis per a funcionaris del cos de mestres, durant el curs 2015-2016, en centres públics docents no universitaris dependents de la Generalitat i per a mestres en centres públics de formació de persones adultes dependents de la Generalitat. [2015/2883]  
La mobilitat del professorat dels nivells no universitaris es regix pel sistema de concurs de trasllats. No obstant això, la normativa vigent preveu que de forma extraordinària puguen concedir-se, amb caràcter anual, comissions de servicis a petició de l'interessat.  
Per això, la present convocatòria de comissions de servicis té com a finalitat establir un procediment d'adscripció, amb caràcter temporal, a un lloc de treball per a aquells mestres que així ho sol·liciten per donar-se en ells causes de les previstes en la present convocatòria. Així doncs, per mitjà d'esta figura de provisió, prevista en la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana (DOCV 6310, 14.07.2010), i en el Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos (BOE 263, 30.10.2010), els mestres podran, amb caràcter excepcional, ser adscrits en comissió de servicis a llocs de treball de centres públics dependents de la Generalitat durant el curs 2015-2016.  
  
En virtut del que s'ha exposat i fent ús de les atribucions conferides per l'article 7 del Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esports (DOCV 7355, 08.09.2014), esta Direcció General de Centres i Personal Docent ha resolt regular la present convocatòria, d'acord amb les bases següents:  
  
Primera. Objecte  
És objecte d'esta resolució establir el procediment per a la concessió de comissions de servicis a funcionaris de carrera del cos de mestres amb destinació definitiva en llocs de treball existents en els centres docents públics, no universitaris, dependents de la Conselleria d'Educació, Cultura i Esport durant el curs escolar 2015-2016.  
  
  
Segona. Participants  
1. Poden participar de forma voluntària en este procediment d'adjudicació de llocs, en règim de comissió de servicis, els funcionaris de carrera del cos de mestres en què concórreguen les causes establides en la base tercera, i que es troben en algun dels supòsits següents:  
  
a) Els funcionaris de carrera dependents de la Generalitat que es troben en situació de servici actiu o d'excedència per atenció de familiars, i que ocupen o tinguen reservats llocs de treball amb caràcter definitiu, o els tinguen adjudicats amb efectes d'1 de setembre de 2015. El funcionari excedent haurà d'acreditar, per mitjà de la seua sol·licitud de reingrés davant de la direcció territorial corresponent, que posa fi a la situació d'excedència, amb data d'efecte anterior o igual a 1 de setembre de 2015.  
b) Els funcionaris de carrera en situació de servici actiu o d'excedència per atenció de familiars, dependents d'altres administracions educatives que ocupen o tinguen reservats llocs de treball amb caràcter definitiu o els tinguen adjudicats amb efectes d'1 de setembre de 2015.  
  
El personal que en el període de presentació de sol·licituds no puga acreditar que ocupa lloc de treball amb caràcter definitiu, només podrà participar si se li adjudica destinació amb efectes 1 de setembre de 2015 en virtut de procediment de provisió de llocs convocat per la seua administració educativa d'origen, la qual cosa haurà d'acreditar davant de la Direcció General de Centres i Personal Docent, abans de l'1 de juliol de 2015, per mitjà de certificació emesa per l'òrgan competent de la seua administració, en què s'indique que el funcionari té destinació definitiva i data d'efectes.  
El funcionari excedent haurà d'acreditar, per mitjà de la seua sol·licitud de reingrés davant de la seua administració educativa d'origen, que posa fi a la situació d'excedència, amb data efecte anterior o igual a 1 de setembre de 2015.  
2. Els participants en esta convocatòria podran optar per les especialitats que estimen oportunes d'entre aquelles en què es troben habilitats. La correspondència de les habilitacions amb els llocs que es convoquen es troba regulada en el Reial Decret 1594/2011, de 4 de novembre (BOE 270, 09.11.2011), pel qual s'establixen les especialitats docents del cos de mestres que exercisquen les seues funcions en les etapes d'Educació Infantil i d'Educació Primària regulades en la Llei Orgànica 2/2006, de 3 de maig, d'Educació.  
  
3. Els participants, per a poder sol·licitar llocs en el I cicle dels centres de formació de persones adultes, hauran d'estar habilitats en l'especialitat de Primària per a poder impartir els camps de coneixement o àmbits d'experiència en què s'organitzen les ensenyances corresponents.  
Així mateix i de conformitat amb el que disposa la disposició transitòria primera del Reial Decret 1594/2011 de 4 de novembre abans ressenyat, els mestres que amb anterioritat a l'entrada en vigor de la Llei Orgànica 2/2006, de 3 de maig, d'Educació, estigueren ocupant plaça definitiva en un centre d'educació de persones adultes, en el nivell equivalent a 1r i 2n d'Educació Secundària Obligatòria, podran demanar comissió de servicis a llocs d'este mateix nivell.  
4. Els participants podran sol·licitar llocs de les especialitats de pedagogia terapèutica i d'audició i llenguatge en IES.  
També podran sol·licitar llocs del primer cicle d'Educació Secundària Obligatòria de matèries curriculars aquells funcionaris del cos de mestres que, en virtut de la disposició transitòria quarta de la LOGSE, ja es troben impartint alguna de les matèries curriculars del primer cicle de l'ESO amb caràcter definitiu.  
5. Els participants hauran d'estar en possessió del Certificat de Capacitació o del títol de Mestre de Valencià excepte en el cas que el participant estiga habilitat en Filologia: Valencià.  
  
Tercera. Motius de la sol·licitud i la seua acreditació  
I) Per a l'obtenció de la destinació en comissió de servicis, es valorarà per part de la Direcció General de Centres i Personal Docent la concurrència en els sol·licitants de les següents circumstàncies medicosocials i pel següent orde de prioritat:  
Violència sobre la dona, que s'acreditarà amb l'orde de protecció a favor de la víctima i, de manera excepcional, fins que es dicte la necessària orde de protecció, amb l'informe del Ministeri Fiscal que indique l'existència d'indicis que l'empleada pública és víctima de violència sobre la dona.  
Informe d'aptitud medicolaboral per al lloc de treball, expedit pel Servici de Prevenció de Riscos Laborals del Sector Docent, en què es prescriga el canvi a un altre lloc docent, per l'existència de risc laboral causat per les condicions del treball docent, que establix la Llei 31/1995, de Prevenció de Riscos Laborals. Este informe serà incorporat d'ofici per l'Administració a l'expedient.  
  
Malaltia del funcionari sol·licitant que no exigisca la declaració d'incapacitat permanent quan, d'acord amb el criteri de la unitat mèdica de la direcció territorial d'Educació, Cultura i Esport corresponent, la comissió de servicis puga suposar millora i/o reduir la probabilitat de llicència per malaltia. Per al seu examen per la unitat mèdica corresponent, el sol·licitant haurà d'aportar els corresponents informes mèdics actualitzats en què es facen constar els antecedents de l'interessat, el diagnòstic en el moment de sol·licitar la comissió de servicis i les analítiques i proves específiques en què es justifica este diagnòstic.  
  
Conciliació de la vida familiar i laboral. Es consideraran especialment aquells supòsits en què circumstàncies de malaltia greu del cònjuge o parella de fet i/o de familiars convivents en 1r grau de consanguinitat o afinitat aconsellen l'aproximació del funcionari al seu domicili familiar acreditat o a centre sanitari on reba assistència el familiar. Haurà d'adjuntar els oportuns informes mèdics actualitzats que justifiquen la malaltia al·legada, grau de discapacitat, si és el cas, i document que acredite el parentiu i la resta de circumstàncies que asseguren que el sol·licitant, de fet, és el cuidador principal del familiar dependent. Si és el cas haurà d'aportar-se certificat de dependència expedit per la Conselleria de Benestar Social. Així mateix en este apartat es tindran en compte altres situacions: famílies nombroses, custòdia compartida, famílies monoparentals, entre altres supòsits.  
  
II) Per la seua banda, també es valorarà la concessió de comissió de servicis en els supòsits següents:  
1. Per raons d'exercici d'un càrrec electiu en les corporacions locals. El personal docent funcionari de carrera que tinga la condició de membre electe de les corporacions locals i no tinga dedicació exclusiva podrà sol·licitar comissió de servicis a centres del municipi a l'entitat local del qual pertanga o a algun dels municipis pròxims. Haurà d'adjuntar certificat expedit per la secretaria de la corresponent corporació local on es faça constar esta circumstància.  
  
2. Per raons d'exercici del càrrec de director de centres docents públics sempre que existisca càrrega lectiva de l'especialitat o especialitats que posseïsca l'aspirant.  
3. Per ser família educadora de la Comunitat Valenciana i tindre en acolliment algun menor tutelat de la Generalitat. Haurà d'acreditar-se per mitjà de certificat emés pel servici territorial de la Generalitat competent en matèria de protecció de menors.  
4. Per causes pedagogicoeducatives de conformitat amb l'Orde de 18 de març de 1985, de la Conselleria de Cultura, Educació i Ciència (DOCV 242, 11.04.1985).  
5. Per a participar en els programes que a continuació s'indiquen, en què es tindrà en compte la petició raonada del director del centre.  
  
a) Programa experimental subjecte a un contracte-programa. Esta comissió de servicis requerirà, a més de la sol·licitud de l'interessat, l'autorització del programa en qüestió per la Direcció General d'Innovació, Ordenació i Política Lingüística.  
b) Programa experimental plurilingue, dels centres que es detallen en l'annex II. El professorat haurà d'estar acreditat en anglés per la Conselleria d'Educació, Cultura i Esport, amb el nivell B2 o equivalent del Marc Comú Europeu, de conformitat amb l'Orde 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià, i en llengües estrangeres en les ensenyances no universitàries a la Comunitat Valenciana (DOCV 7006, 18.04.2013), i amb la Resolució de 19 de juny de 2012, de la Subdirecció General de Personal Docent de la Conselleria d'Educació, Formació i Ocupació, per la qual es convoca el professorat dels nivells d'ensenyança no universitària per a l'acreditació en llengües estrangeres per a impartir àrees, àmbits, matèries o mòduls no lingüístics (DOCV 6803, 25.06.2012).  
  
  
Quarta. Model, lloc de presentació i forma de participació  
1. Els funcionaris de carrera al servici de la Generalitat de la Comunitat Valenciana i els funcionaris de carrera al servici d'altres administracions, que complisquen els requisits establits en esta convocatòria i vullguen participar-hi, hauran d'omplir i presentar, en el termini assenyalat en la base quinta punt 1, la sol·licitud, segons model que es facilitarà als interessats i que podran obtindre de la pàgina web de la Conselleria d'Educació, Cultura i Esport. La sol·licitud anirà acompanyada de la documentació acreditativa de les causes al·legades, junt amb l'acreditativa de coneixement de valencià.  
2. Els funcionaris de carrera en situació de servici actiu i excedents per atenció de familiars, dependents d'altres administracions educatives que complisquen els requisits de la convocatòria (ocupen lloc de treball amb caràcter definitiu o el tinguen adjudicat amb efectes d'1 de setembre de 2015), hauran d'anunciar, prèviament a la presentació de la sol·licitud assenyalada en el punt anterior, la seua participació en el procediment per mitjà d'instància específica a l'efecte que podran obtindre en la pàgina web de la Conselleria d'Educació, Cultura i Esport http://www.cece.gva.es i que una vegada omplida es presentarà, en el termini assenyalat en la base quinta punt dos, preferentment en els registres de la Conselleria d'Educació, Cultura i Esport i les seues direccions territorials, sense perjuí del que preveu l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A este anunci hauran d'acompanyar documentació acreditativa del coneixement exigit de valencià, així com certificació expedida per l'òrgan competent de l'administració de què depén el centre en què tinguen la destinació, amb indicació expressa de les dades següents:  
  
- Nom, cognoms i DNI.  
- Cos al qual pertany.  
- L'especialitat o especialitats de què és titular i té reconegudes.  
  
- Situació administrativa actual.  
- Destinació definitiva o a falta d'això documentació acreditativa de la seua participació en procediment de provisió pendent de resolució, en què queda condicionada la seua participació a l'obtenció de destinació definitiva amb efectes d'1 de setembre de 2015, que haurà d'acreditar-se abans de l'1 de juliol de 2015 davant de la Direcció General de Centres i Personal Docent.  
Estos funcionaris hauran d'assenyalar en la seua instància, necessàriament, la comunitat autònoma de què depenen.  
3. Si la sol·licitud no reunix els requisits establits o no va acompanyada de la documentació exigida en la present base, es requerirà el sol·licitant perquè, en un termini de 10 dies, esmene la falta o acompanye els documents preceptius, amb indicació que, si així no ho fa, es considerarà que ha desistit de la seua petició.  
Si el sol·licitant no reunix els requisits establits, serà exclòs del procediment.  
  
Quinta. Terminis de presentació de sol·licituds i documentació  
1. Els funcionaris de carrera al servici de la Generalitat de la Comunitat Valenciana, així com els funcionaris de carrera al servici d'altres administracions, hauran de presentar les sol·licituds de participació en este procediment, junt amb la documentació exigida en les bases tercera i octava, en el termini comprés del 20 al 24 d'abril, ambdós inclosos.  
  
Conclòs el termini de presentació de sol·licituds, no serà tinguda en compte cap sol·licitud ni cap modificació de sol·licitud, ni documentació referida a les causes al·legades.  
2. El termini de presentació de l'anunci de participació en el procediment de provisió de llocs de treball per mitjà de comissió de servicis per als funcionaris de carrera en situació de servici actiu o en situació d'excedència per atenció de familiars dependents d'altres administracions educatives serà del 14 al 16 d'abril, ambdós inclosos.  
3. Durant el mes de juny de 2015 s'obrirà un termini de 5 dies naturals del 15 al 19 de juny perquè aquells participants que hagen presentat en termini la seua sol·licitud de participació puguen sol·licitar per via telemàtica les peticions concretes a centre o localitat a través de la pàgina web de la Conselleria d'Educació, Cultura i Esport http://www.cece.gva.es.  
  
Sexta. Sol·licitud telemàtica  
1. A fi de facilitar als participants l'ompliment telemàtic de les peticions, els participants disposaran, dins de l'horari d'atenció al públic, dels recursos materials i humans necessaris en els centres de formació, innovació i recursos educatius (CEFIRE).  
  
2. Als efectes d'obtenció d'un lloc, els participants consignaran els codis de centres o localitats i tipus de places que sol·liciten per orde de preferència i que figuren en l'annex I de la present resolució.  
  
El nombre de peticions que cada participant podrà sol·licitar no podrà excedir 300.  
Les peticions poden fer-se a un centre concret o localitat, i ambdós modalitats són compatibles. En este últim cas s'adjudicarà el primer centre de la localitat amb lloc susceptible de ser cobert en comissió de servicis durant el curs 2015-2016 en el mateix orde en què apareixen en l'annex. Si es demana més d'un lloc-especialitat d'un mateix centre o localitat és necessari repetir el centre o localitat tantes vegades com llocs sol·licitats.  
No obstant això, a fi de simplificar i facilitar als participants la realització de les seues peticions, els interessats que desitgen sol·licitar tots els centres corresponents a una localitat podran, en compte de realitzar la petició consignant els codis de tots i cada un dels centres per orde de preferència, anotar únicament els codis corresponents a la localitat i lloc-especialitat, entenent-se, en este cas, que sol·liciten tots els centres de la localitat de què es tracte en el mateix orde de preferència amb què apareixen publicats en l'annex corresponent de la convocatòria i sempre referits als centres que apareixen en eixe annex.  
  
Si respecte a tots els centres d'una localitat se'n vol sol·licitar algun o alguns prioritàriament, estos centres podran consignar-se com a peticions individualitzades per orde de preferència i a continuació consignar el codi corresponent a la localitat i lloc-especialitat, i es consideraran incorporats a les seues peticions la resta de centres en el mateix orde en què apareixen publicats en l'annex corresponent de la convocatòria.  
  
Si els llocs que se sol·liciten tenen caràcter d'itinerant haurà de fer-se constar esta circumstància en la casella corresponent.  
3. En el cas que es presente en termini i forma més d'una sol·licitud telemàtica de peticions, només es tindrà en compte l'última presentada.  
  
4. Amb la finalitat que els participants en estes convocatòries puguen realitzar les seues peticions, s'adjunta annex a la present resolució amb relació de localitats i centres compresos en l'àmbit de gestió de la Conselleria d'Educació, Cultura i Esport.  
  
Sèptima. Documentació acreditativa de les causes al·legades  
1. Els sol·licitants hauran de presentar la documentació acreditativa de les causes al·legades en el mateix termini assenyalat en la base quinta, punt 1, en el sobre, que podran retirar en les direccions territorials i en les oficines PROP, on hauran d'indicar les seues dades personals i el cos docent a què pertany.  
2. De conformitat amb el que disposa la base segona, punt 1, apartat b), el personal dependent d'altres administracions educatives que no haja acreditat la possessió de destinació definitiva en el termini establit per a l'anunci de la seua sol·licitud, per estar pendent de la resolució d'un procediment de provisió convocat per la seua administració d'origen, haurà d'acreditar abans de l'1 de juliol de 2015 davant de la Direcció General de Centres i Personal Docent que ha obtingut destinació definitiva. Si no s'acredita este requisit abans de l'1 de juliol de 2015 la sol·licitud serà exclosa del procediment. Per a acreditar este requisit l'interessat haurà de presentar el certificat corresponent expedit per la seua administració.  
3. Els sol·licitants que es troben en situació d'excedència per atenció de familiars hauran de presentar còpia de la sol·licitud de reingrés, assenyalada en la base segona, punt 1.  
4. La sol·licitud, junt amb el sobre que continga la documentació justificativa de les causes al·legades i la resta de documentació requerida en la present convocatòria, es dirigirà a la direcció territorial d'Educació, Cultura i Esport de la província on tinga destinació definitiva el funcionari docent o en qualsevol de les direccions territorials de l'administració educativa valenciana en el cas de funcionaris de carrera dependents d'altres administracions educatives, les adreces de les quals són les següents:  
  
Direcció Territorial d'Educació, Cultura i Esport d'Alacant  
C/ Carratalá, 47  
3007 Alacant  
  
Direcció Territorial d'Educació, Cultura i Esport de Castelló  
Avinguda del Mar, 23  
12571 Castelló de la Plana  
  
Direcció Territorial d'Educació, Cultura i Esport de València  
C/ Gregori Gea, 14  
46377 València  
  
Així mateix, els participants podran presentar la sol·licitud i la documentació corresponent en qualsevol de les altres dependències a què es referix l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar una sol·licitud en una oficina de correus, es farà en sobre obert, perquè la sol·licitud siga datada i segellada pel funcionari de correus abans de ser certificada, si no és així, no podrà considerar-se com a presentada en eixa data.  
  
Octava. Acreditació del coneixement del valencià  
En el cas que no conste en el Registre de Personal Docent de la Conselleria d'Educació, Cultura i Esport l'acreditació del coneixement del valencià d'acord amb el que exigix la base 2, punt 5, el funcionari haurà d'acreditar estar en possessió del Certificat de Capacitació o del títol de Mestre de Valencià (que no serà necessari quan el participant estiga habilitat en Filologia: Valencià). Esta documentació haurà de presentar-se amb la resta de documentació i en el mateix termini assenyalat en la base quinta, punt 1.  
  
Novena. Inalterabilitat de la sol·licitud i irrenunciabilitat  
1. Finalitzat el termini de presentació de sol·licituds telemàtiques, per cap concepte s'alterarà esta, ni encara que es tracte de l'orde de prelació dels centres sol·licitats.  
2. Qualsevol dada omesa o consignada erròniament per l'interessat no podrà ser invocada per este als efectes de futures reclamacions, ni considerar per tal motiu lesionats els seus interessos i drets.  
3. S'entendrà que l'interessat desistix de la seua participació en la convocatòria quan no formule la sol·licitud telemàtica en el termini previst en la base cinc, punt 3.  
4. Una vegada transcorregut el termini de sol·licitud telemàtica, previst en la base quinta punt 3, no serà possible desistir de les sol·licituds efectuades.  
5. Les destinacions adjudicades seran irrenunciables i, en tot cas, s'exerciran durant el curs acadèmic 2015-2016.  
  
Deu. Data compliment de les condicions exigides  
Totes les condicions i requisits que s'exigixen en esta convocatòria han de tindre's complits o reconeguts en la data de terminació del termini de presentació de sol·licituds establit en la base quinta, punt 1, excepte la de tindre destinació definitiva per a la qual la data de referència és l'1 de setembre de 2015.  
  
Onze. Llistats d'adjudicació de destinacions  
1. La Direcció General de Centres i Personal Docent de la Conselleria d'Educació, Cultura i Esport publicarà la llista provisional d'adjudicació de destinacions en comissió de servicis en la pàgina web de la Conselleria d'Educació, Cultura i Esport, htpp://www.cece.gva.es.  
  
2. Els sol·licitants disposaran d'un termini de dos dies naturals comptats a partir de l'endemà de la publicació de l'esmentada llista per a presentar reclamacions telemàtiques a través de la pàgina web de la Conselleria d'Educació, Cultura i Esport (via de reclamació al llistat provisional d'adjudicacions en este procediment de provisió), sense que puguen presentar-se documents addicionals als que van acompanyar la seua sol·licitud.  
3. Transcorregut este termini i una vegada examinades les reclamacions presentades, es publicarà la resolució definitiva d'adjudicació de destinacions en comissió de servicis en la pàgina web de la Conselleria d'Educació, Cultura i Esport htpp://www.cece.gva.es.  
4. La concessió de la comissió de servicis sol·licitada, que és una facultat discrecional de l'administració, estarà supeditada a l'existència de vacant determinada o necessitat específica de conformitat amb la planificació educativa, al fet que el lloc estiga previst en les plantilles orgàniques i estiga consignat pressupostàriament en el moment de la resolució de la present convocatòria, que l'interessat estiga habilitat o posseïsca l'especialitat corresponent, a la valoració de les circumstàncies al·legades i degudament acreditades i a l'existència d'altres sol·licitants amb major dret.  
En les actuacions i procediments relacionats amb esta convocatòria es protegirà la intimitat de les persones, en especial les seues dades personals, les dels seus familiars i les de qualsevol persona que estiga davall la seua guarda i custòdia.  
  
Dotze. Anul·lació  
Podrà ser anul·lada la comissió de servicis i en conseqüència el nomenament efectuat quan no s'ajuste a les bases de la convocatòria.  
  
Tretze. Comissió de servicis a funcionaris d'altres administracions educatives  
La concessió de comissió de servicis als funcionaris de carrera docents d'altres administracions educatives estarà condicionada a l'autorització prèvia de la seua administració d'origen, que serà demanada d'ofici per la Direcció General de Centres i Personal Docent.  
Així mateix podrà veure's limitada la concessió de comissió de servicis a funcionaris d'altres comunitats per l'existència de funcionaris d'esta comunitat en situació d'expectativa de destinació.  
  
Catorze. Exercici efectiu  
L'obtenció de comissió de servicis interromp l'exercici de manera efectiva de servicis en la destinació definitiva.  
  
  
DISPOSICIÓ FINAL  
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del director general de Centres i Personal Docent d'esta conselleria en el termini d'un mes, a comptar de l'endemà de la publicació.  
b) El recurs contenciós administratiu s'ha de plantejar davant del Jutjat Contenciós Administratiu de València en el termini de dos mesos des de l'endemà de la publicació.  
  
València, 25 de març de 2015.- El director general de Centres i Personal Docent: Santiago Martí Alepuz.